Diari Oficial de la Generalitat Valenciana


Sumari del DOGV 3661, del 07-01-2000 (2000/9)

RESOLUCIÓ de 23 de desembre de 1999, del secretari general de la Presidència de la Generalitat Valenciana, per la qual es convoquen dues beques per a la realització de pràctiques professionals de publicitat.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3661

Data del DOGV
:   07-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9


Data del document
:   23-12-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * assignació per estudis
    * suport econòmic
    * ajuda pública
    * publicitat

RESOLUCIÓ de 23 de desembre de 1999, del secretari general de la Presidència de la Generalitat Valenciana, per la qual es convoquen dues beques per a la realització de pràctiques professionals de publicitat. [2000/M9]
  
La Presidència de la Generalitat Valenciana, en el marc de la política dirigida a la millora i especialització dels professionals de la comunicació, convoca la concessió de beques perquè els joves puguen accedir a la realització de pràctiques professionals.
  
L'actuació anterior es troba recollida en els objectius i les activitats del programa 462.10, i existeix consignació pressupostària suficient en el pressupost de la Generalitat Valenciana per a l'exercici de 2000, i la resolució de la convocatòria queda condicionada a la seua aprovació.
  
En virtut de les facultats que em confereixen l'article 47.3 de la Llei d'Hisenda Pública, l'article 3, apartat c, del Decret 13/1999, de 30 de juliol, del president de la Generalitat Valenciana, pel qual es deleguen competències, entre altres, en el secretari general, en relació amb l'article 8 del Decret 83/1999, de 30 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i segons el que estableix el Decret 108/1992, de 6 de juliol, del Govern Valencià, pel qual es regula la concessió de beques, resolc:
  
Primer
  
Procedir a la convocatòria de dues beques per realitzar pràctiques professionals de publicitat.
  
Segon
  
Aprovar les bases que s'adjunten, que han de regir la convocatòria.
  
Tercer
  
L'import de les beques serà finançat a càrrec de la línia 4.07 del programa 462.10 del Pressupost de la Generalitat Valenciana per a 2000, per una quantia màxima d'un milió set-centes deu mil pessetes (1.710.000 PTA).
  
Quart
  
Contra aquesta resolució, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes comptador des de l'endemà de la seua publicació, de conformitat amb allò que s'ha previst en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
  
València, 23 de desembre de 1999.- El secretari general de la Presidència: Vicente Gomis Cerdán.
  
Servei de Publicitat i Gestió
  
Bases de la convocatòria per a la concessió de 2 beques per a la realització de pràctiques professionals de publicitat.
  
Primera. Objecte
  
Les beques tenen per objecte la formació complementària i l'especialització de joves professionals de la comunicació publicitària.
  
Segona. Nombre i destinació de les beques
  
Es convoquen dues beques per a la realització de pràctiques de publicitat, amb destinació a la Direcció General de Comunicació de la Presidència de la Generalitat Valenciana.
  
Tercera. Dotació, duració i pagament de les beques
  
La dotació de cada una de les beques és de noranta-cinc mil pessetes (95.000 PTA) brutes mensuals.
  
El període de benefici de les beques serà de 9 mesos, i acabarà el 31 de desembre de 2000. No obstant això, aquest període podrà prorrogar-se a l'exercici de 2001, amb les condicions següents:
  
- El període de benefici de les beques, incloent-hi el període de pròrroga, no podrà excedir de 12 mesos.
  
- Que existisca consignació pressupostària en l'exercici de 2001.
  
L'import de les beques s'abonarà mensualment, amb la certificació prèvia del director general de Comunicació.
  
Quarta. Requisits
  
Els aspirants hauran de complir com a requisit estar en possessió de la llicenciatura en Ciències de la Informació, branca de Publicitat i Relacions Públiques, o llicenciatura en Publicitat i Relacions Públiques.
  
Cinquena. Formalització de les sol·licituds
  
El model de sol·licitud (annex) estarà a disposició de les persones interessades en els punts següents:
  
- Registre General de la Presidència de la Generalitat Valenciana, carrer de l'Historiador Chabás, 2, 46546 València.
  
- Delegació territorial del Consell de la Generalitat Valenciana a València, carrer de Gregorio Gea, 27, 46856 València.
  
- Delegació territorial del Consell de la Generalitat Valenciana a Castelló de la Plana, carrer Major, 78, 12782 Castelló de la Plana.
  
- Delegació territorial del Consell de la Generalitat Valenciana a Alacant, avinguda del Dr. Gadea, 10, 03876 Alacant.
  
Les candidatures s'hauran de presentar degudament emplenades en el registre siti en cada una de les direccions indicades o tramitar per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aportant la següent documentació:
  
a) Títol de llicenciat.
  
b) Currículum.
  
c) Fotocòpia compulsada del DNI.
  
d) Expedient acadèmic.
  
e) Declaració jurada de no tenir cap relació laboral ni beneficiar-se de cap altra beca.
  
f) Qualsevol altre document que acredite la possessió de títols, mèrits docents, investigadors o professionals que es desitgen al·legar.
  
Tots els documents s'acreditaran mitjançant compulsa, en el moment de la presentació de les sol·licituds.
  
Sisena. Termini de presentació de les sol·licituds
  
El termini de presentació de sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Setena. Procés de selecció
  
Per a l'examen de les sol·licituds de beques es constituirà una comissió avaluadora presidida per la directora general de Comunicació, de la qual formaran part:
  
- El/la cap del Servei de Publicitat i Gestió.
  
- Un tècnic de la Direcció General de Comunicació, que actuarà com a secretari.
  
La comissió podrà estar assessorada pel personal tècnic o professional que considere necessari i que podrà assistir a les sessions amb veu però sense vot. Així mateix, podrà convocar els candidats que considere convenient per comprovar, mitjançant entrevista, aquells extrems o mèrits adduïts que considere d'interès.
  
La selecció dels/as becaris/as vindrà donada per la puntuació obtinguda per l'aplicació del següent barem:
  
a) Expedient acadèmic: un màxim de 6 punts en funció de la nota mitjana obtinguda en l'expedient acadèmic, d'acord amb l'escala següent:
  
Nota mitjana
  
5 1 punt
  
6 2 punts
  
7 3 punts
  
8 4 punts
  
9 5 punts
  
10 6 punts
  
Les fraccions corresponents a les notes mitjanes s'arrodoniran per excés, en el cas de ser aquestes superiors a 0,5.
  
b) Coneixements de valencià: un màxim de 3 punts en funció dels nivells de coneixement del valencià establerts per la Junta Qualificadora de Coneixements de Valencià, d'acord amb l'escala següent:
  
Nivell oral 0,75 punts
  
Nivell elemental 1,50 punts
  
Nivell mitjà 2,25 punts
  
Nivell superior 3 punts
  
c) Coneixements d'altres idiomes comunitaris: un màxim d'1 punt segons les següents especificacions:
  
I. Només tindran validesa els títols expedits per les escoles oficials d'idiomes radicades en territori espanyol.
  
II. Cada curs superat es puntuarà amb 0,10 punts, amb el màxim total d'1 punt per al conjunt dels idiomes i cursos acreditats.
  
d) Entrevista: un màxim de 7 punts; en l'entrevista es valorarà l'experiència professional i coneixements de l'administració autonòmica.
  
Acabat el procés selectiu, la comissió elaborarà una proposta de concessió de beques que contindrà la relació de beneficiaris i una borsa de reserva prioritzada, en funció de la puntuació obtinguda, per cobrir les vacants que puguen produir-se per renúncia o abandó.
  
Vuitena. Concessió
  
Les beques seran adjudicades per resolució del secretari general de la Presidència de la Generalitat, a la vista de la proposta de la comissió avaluadora, en el termini màxim de quatre mesos a partir de l'endemà de la fi del termini de presentació de sol·licituds. La no resolució adjudicant dins el termini establert anteriorment, produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
Novena. Obligacions i incidències
  
Les beques són incompatibles amb el benefici de qualsevol altra beca, ajuda o activitat laboral regular. La infracció d'aquesta regla deixarà sense efecte la beca.
  
La condició de becari no genera cap relació laboral amb la Generalitat Valenciana, ni amb els mitjans de comunicació a què els becaris puguen anar destinats.
  
Els/les becaris/àries hauran de presentar la documentació acreditativa del compliment de les seues obligacions fiscals i amb la Seguretat Social i, a més a més, la documentació acreditativa que tenen cobertura sanitària.
  
El secretari general resoldrà les incidències que es produïsquen durant el període de benefici de les beques, i les deixarà sense efecte, prèvia audiència de l'interessat, en cas d'incompliment injustificat de les seues obligacions per part del becari o si no realitza l'activitat que va motivar la concessió o deixa de reunir els requisits exigits. Així mateix, tindrà la facultat d'interpretar el contingut de les presents bases, d'acord amb allò que s'ha disposat en l'article 9 del Decret 108/1992, de 6 de juliol, del Govern Valencià, pel qual es regula la concessió de beques.
  
Acabat el període de benefici de la beca i amb l'informe previ d'assistència, aprofitament i aptitud per part dels serveis corresponents, s'estendrà el certificat de la directora general de Comunicació.
  
Deu. Consignació pressupostària
  
La consignació pressupostària per atendre el pagament de les beques, queda subordinada als crèdits autoritzats i consignats en el pressupost de la Generalitat Valenciana per a 2000, línia 4.07 del programa 462.10, sent l'import global màxim de les mateixes d'un milió set-centes deu mil pessetes (1.710.000 PTA).
  
València, 23 de desembre de 1999.- El secretari general de la Presidència: Vicente Gomis Cerdán.